Päijät-Hämeessä kartoitetaan potilaalta yhä useammin päihde- ja peliongelmat sekä väkivaltaisuus ja mielenterveysongelmat samassa yhteydessä.

Lahtelainen Christian Lilius, 49, purkaa tuntojaan taiteen harrastamiseen. Hän tekee veistoksia ja maalaa, jos mieltä askarruttavia asioita on vaikea pukea sanoiksi.

Elämän synkemmät sävyt astuivat kuvioon jo lapsuudessa seitsenvuotiaana, kun vanhemmat erosivat.

– Onneksi nykyään ymmärretään, että lapsikin voi masentua, sanoo Lilius.

Syömishäiriöön Lilius sairastui jo teini-ikäisenä. Masennus ja kaksisuuntaisen mielialahäiriön tyyppi 2 diagnosoitiin aikuisiällä. Alkoholin liikakäyttöä oli, mutta ei moniongelmaisuuteen niin usein liitettyä peliongelmaa tai väkivaltaisuutta.

Liliuksen valoisa olemus on joskus johtanut väärinkäsityksiin.

– Ulospäin olen ollut sosiaalinen ihminen masennuksestani huolimatta. Se on johtanut harhaan välillä ammattihenkilöstöäkin, kertoo Lilius.

Christian Liliuksen ajatuksia ihmisyydestä tauluun koottuna. Janne Ahjopalo / Yle

Kun elämä näyttää varjopuoliaan, ihminen saa monesti osakseen monta riesaa ja sairautta. Päijät-Hämeessä on käynnissä Neljän tuulen hanke (siirryt toiseen palveluun), jolla haetaan ratkaisuja moniongelmaisten ihmisten tunnistamiseksi.

Hoitoa suunniteltaessa tulisi kartoittaa ainakin päihde- ja peliongelmat, mahdollinen väkivaltaisuus lähisuhteessa sekä mielenterveysongelmat.

– Mielenterveysongelma voi johtaa alkoholin liikakäyttöön. Sitten ihminen saattaa repsahtaa pelaamiseen tai sortua väkivaltaa. Usein tosin on vaikea sanoa, kumpi oli ensin: muna vai kana.

Esimerkiksi asiakkaan päihdeongelmaa hoitava lääkäri saattaa keskittyä alkoholin liikakäyttöön, mutta ei välttämättä tule selvittäneeksi, onko potilaalla myös peliongelma. Potilas vastaa niin sanottuun riskikyselyyn, jossa on kansallisiin ja kansainvälisiin suosituksiin pohjautuvia testattuja kysymyksiä.

Päijät-Hämeessä jo parisataa sosiaali- ja terveysalan ammattilaista on ehtinyt oppia kokonaisvaltaiseen potilaan kohtaamiseen.

– Perehdytystä saaneita ammattilaisia ovat muun muassa sosiaalityöntekijät, sosiaaliohjaajat, terveydenhoitajat, koulukuraattorit ja terapeutit, kertoo projektipäällikkö Helena Heinonen sosiaalialan osaamiskeskus Versosta.

Terveyden ja hyvinvoinnin laitos rahoittaa päijäthämäläistä pilottihanketta, josta toivotaan mallia koko Suomeen.

Neljän tuulen hankkeen projektipäällikkö Helena Heinonen lataa omia akkujaan mielellään luonnossa. Ari Heinonen

Christian Lilius on ammentanut elämänkokemustaan järjestötyöhön. Mielenterveyskuntoutujien yhdistys Miete ry:n puheenjohtajana toimivan Liliuksen kokemuksena on, että syöksykierteeseen joutunut ihminen altistuu helposti useallakin ongelmalle ja addiktiolle.

– Mielenterveysongelma voi johtaa alkoholin liikakäyttöön. Sitten ihminen saattaa repsahtaa pelaamiseen tai sortua väkivaltaan. Usein tosin on vaikea sanoa, kumpi oli ensin: muna vai kana.

Inhimillistä ja kokonaisvaltaista kuuntelemista

Christian Lilius heräsi ongelmiinsa itsetuhoisuutensa kautta.

– Otin yliannoksia lääkkeitä. Onneksi huomasin, että en mä osaa tätä hommaa. Henki ei lähtenyt.

Neljän tuulen hanketta ideoimassa ollut Lilius sai omiin ongelmiinsa avun, vaikka hanketta ei vielä silloin ollut olemassakaan.

– Pääsin psykiatrisessa hoidossa hyviin käsiin. Se oli inhimillistä ja kuuntelevaa kohtaamista. Minut kohdattiin kokonaisuutena eli kaikki ongelmani käytiin läpi.

Kaksi eroa läpikäynyt kolmen lapsen isä myöntää, että hänen elämänhallinnan vaikeutensa ovat heijastuneet lapsiin.

– Jo täysi-ikäiset poikani ovat nähneet myös elämäni tiukemmat vaiheet. He ovat olleet uskomattoman avoimia ja vahvoja. Onneksi välit lapsiini ovat säilyneet loistavina, huokaa Lilius.

Janne Ahjopalo / Yle

Masennus ja ahdistus eivät enää ota ylivaltaa aikanaan kivialan muotoilijana työskennelleestä Christian Liliuksesta. Hän on ollut nyt nelisen vuotta työeläkkeellä. Riittävä tasapainoisuus riittää, vaikkei täysin terveen papereita olisikaan.

– Kun vein koirani lopetettavaksi, koin itseni pahasti masentuneeksi. Sitten oivalsin, että kyseessä on ihan normaali suru. Minulla on nyt elämässäni riittävästi onnenhetkiä. Pahin ahdistus on hallinnassa.